Nicolas Ernest Barblé

De Jean Nicolas Ernest Barblé, gebuer de 17. Mee 1837 zu Éibeng (Belsch), a gestuerwen den 28. September 1915, war en Ingenieur a Politiker.

Hie war vun 1904 bis 1914 Schäffen an der Stad Lëtzebuerg.

 Liewen 
Den Nicolas Ernest Barblé huet als Ingenieur d'Eisebunnsstreck Lëtzebuerg - Réimech geplangt an d'Aarbechten dovun iwwerwaacht. Hie war och fir aner Eisebunnsstrecke responsabel, sou z. B. fir d'Streck Lëtzebuerg - Péiteng, den Tunnel bei Habscht, Strecken am Minett, d'Streck Bukarest - Galati a Rumänien (zesumme mat sengem Bouf Grégoire), d'Tramsstreck Den Haag - Scheveningen (Holland),an den Tram vun Oudenaarde (Belsch). Tëscht 1881 an 1888 huet hien an Algerien déi ronn 250 km-laang Streck Mostaganem - Relizane - Tiaret realiséiert.

Hie war de Grousspapp vum lëtzebuergeschen Ingenieur Paul Barblé.

 Privates 
Den Nicolas Ernest Barblé war mat der Sophie Denis († 15.11.1925) bestuet; d'Koppel krut zwéi Bouwen, de Pierre Joseph Ernest († 2.4.1935) an de Grégoire (1868 – 1936).

 Éierungen 
Fir un den Nicolas Ernest Barblé z'erënneren, huet de Stater Schäfferot den 28. Januar 1957 decidéiert, eng Strooss um Belair-Nord no him ze nennen: d'Rue Nicolas Ernest Barblé (L-1210).

 Um Spaweck 

Kategorie:Ingenieuren
Kategorie:Lëtzebuergesch Lokalpolitiker
Kategorie:Gebuer 1837
Kategorie:Gestuerwen 1915
Kategorie:Persounen, no deenen eng Struktur zu Lëtzebuerg genannt ass
Kategorie:Kolonialissem am Zesummenhank mat Lëtzebuerg